
האור מירושלים שנגנז בפריז ולונדון 
אורי מייטליס
שיח לשבת ויקהל
אחד מהנושאים המעניינים שמופיעים באגרות שני האדמו"רים האחרונים של חב"ד הוא יחס האדמו"ר שלפניהם, האדמו"ר הרש"ב, לאומנות, וההשפעה שלה עליו. כך כותב הרבי האחרון:

יש כמה שיחות מכ"ק מו"ח אדמו"ר על דבר ההתרשמות וההעמקה שהיו אצל כ"ק אביו כשראה ציורים מעשה ידי אמן, ועד כדי כך שלמרות שכידוע עד כמה הי' יקר לו כל רגע, בכל זה בהיותו בפּאַריס הקדיש כמה שעות לביקור בלואוור, ביחוד במחלקת הציורים, ואח"כ סיפר לבנו וממלא מקומו, הוא כ"ק מו"ח [אדמו"ר], ענינים בחסידות שניצנצו ברעיונו בהסתכלו בציורים.

האדמו"ר הרש"ב, מביא הרבי, שהה שעות במוזיאון הלובר המפורסם אשר בפריז – בהתבוננות בציורים המוצגים שם, ואלו היוו לו השארה לרעיונות חסידיים. מתברר שהאדמו"ר הרש"ב התפעל מאוד מתמונתו של הצייר המפורסם רפאל, המתארת את "מחזה בית המשפט ברומי" והאדמו"ר הרש"ב מספר על צפיה בתמונה זו:

בעמדי... אצל תמונה זו לא יכולתי לזוז ממקומי שעה ארוכה ואחרי כן הלכתי ולקחתי כסא לשבת, וישבתי שם עד סגור הבית, ושלושה פעמים הלכתי לראות תמונה זו שעשתה עלי רושם עז... הרבה הרבה מאוד... נתנו לי... ראיית התמונות האלו בעבודה...

מעיד על עצמו האדמו"ר הרש"ב, שתמונות אלו שצויירו על ידי ציירי אומות העולם תרמו הרבה מאוד לעבודת ה' שלו.

למדים אנו מכאן, את שהוסיף האדמו"ר הרש"ב מיד אחרי זה בשם הבעש"ט, שיהודי צריך לקחת מכל דבר שהוא רואה או שומע הוראה ודרך בעבודת ה'. אך לא בכדי בחר האדמו"ר הרש"ב, כפי שהבהיר הרבי, את מקור לקחו דווקא מן האומנות שבמוזיאון.
*
צעד אחד קדימה ביחס ליחס לאומנות לוקח אותנו הראי"ה קוק, שכבר מפנה את הערכתו לא רק לציור אלא גם לצייר.  הפסל היהודי מלניקוף מעיד שהרב קוק אמר לו כך:

כשגרתי בלונדון הייתי מבקר בגלריה הלאומית... לדעתי רמברנדט היה צדיק... התמונות של רמברנדט הזכירו לי את מאמר חז"ל על בריאת האור… מידי פעם בפעם ישנם אנשים גדולים שה' מברך אותם בראיית אור הגנוז. אני סבור שאחד מהם היה רמברנדט, והאור שבתמונות שלו הוא הוא האור שברא ה' בימי בראשית...   

קשה לדעת עד כמה דברים אלו נאמרו בדיוק בלשונם, אך כמו שכותב הרב נריה גוטל: "אולם ביחס לשאלה האם יכול היה הרב לומר זאת, האם תפישה כזו תואמת משנתו, כאן התשובה ודאית וחיובית: בהחלט כן".

הרב קוק מזהה את בציוריו של רמברנדט לא רק אור ומקור השראה, אלא גם לומד מתוכם על האדם שיצר אותם עד כדי הרעפת שבחים שייתכן ואף גוי אחר לא זכה להם מאף רב גדול שכזה.

מדברים אלו ניתן כעת להבין אולי טוב יותר את דבריו של בעל מי השילוח על פרשתנו. דווקא כישרונו האומנותי של בצלאל ותוצריו האסתטיים להפליא, אומר מי השילוח, מעידים שהקב"ה בחר דווקא בו:    

וזה שאמר משה: "ראו קרא ה' בשם בצלאל", אף שהש"י לא אמר רק למשה בלבד: "ראה קראתי בשם בצלאל”, אך שמרע"ה… אמר "ראו" והיינו אם תסתכלו בעין טובה תראו שהש"י יתברך הוא בחר שיהיה בצלאל עיקר במלאכת המשכן, היינו ע"י שתקחו היריעה שעשה בצלאל נגד היריעה שעשו אחרים תראו שלזו יש חן ותפארת יותר מכלם, אף ששני היריעות שוים במלאכתם וזה ודאי ראיה שרצון הש"י בו יותר מכולם, וזהו לשון ראו היינו לשון הבנה שתבינו שבבצלאל בחר ה'.

האסתטיקה החן והתפארת מעידים על ספירת התפארת האלוקית. האומן, עובד עם ספירת הכתר שלו,
 עם העל-מודע ושורש כוחותיו המודעים, והוא מטביע את חותמו ואופיו ביצירה. לכן היצירה יכולה להעיד על היוצר. 

ואם ראינו את ההתלהבות של האדמו"ר הרש"ב מיצירותיו של רפאל ואת התפעמותו של הרב קוק מתמונותיו של רמברנדט, תארו לעצמכם איזו התפעלות עצומה הייתה להם (ולכולנו) לו היינו זוכים לחזות ביצירותיו של גדול האומנים – בצלאל. "יודע היה בצלאל לצרף אותיות שבהם נבראו שמים וארץ"
 בכוח יצירתו, אומנותו ואמונתו.

�  אגרות קודש, כרך כו, ט'תרסט.


�  אגרות קודש, אדמו"ר מוהריי"צ, עמ' שצז-שצח. 


�  ראה: � HYPERLINK "http://www.yeshiva.org.il/midrash/shiur.asp?id=15048" �http://www.yeshiva.org.il/midrash/shiur.asp?id=15048� ושם את המקור לדברי הרב קוק. 


�  מי השילוח, חלק ראשון, פרשת ויקהל, עמ' צח.


�  מהרב יצחק גינזבורג.


�  ילקוט שמעוני, פרשת כי-תשא, רמז, שפט.

